Paprastasis svirbelis

* *Ampelis garrulus*
* *Lanius garrulus* Linnaeus, 1758

: perimvietės
: sėslus
: žiemavietės

**Paprastasis svirbelis** arba **svirbelis** (*Bombycilla garrulus*) – žvirblinių paukščių (*Passeriformes*) būrio, svirbelinių (*Bombycillidae*) šeimos paukščių rūšis.

## Paplitimas pasaulyje
Savaime paplitę Eurazijos ir Šiaurės Amerikos žemynuose, išskyrus jų šiaurines ir pietines dalis. 

Gyvena tankioje taigoje su augančiomis aukštomis eglėmis, pušimis su beržų priemaiša. Labiausiai mėgsta žemumų ir lygumų miškus. Veisimosi laikotarpiu mėgsta gyventi apkerpėjusių spygliuočių sengirių tankmiškio viduryje ar jų pakraščiuose prie užpelkėjusių vietų.

Rudenį dažniausiai išskrenda iš spygliuočių miškų ir ima klajoti ieškodami maisto po sodybas, parkus, kur yra gausiau uogų - tokiu metu žmonių nevengia.

Šiaurinių populiacijų migracijos prasideda rugsėjo mėnesį. Eurazijos populiacijos žiemoja nuo rytinėje Britų salų dalyje, šiaurinėse Vakarų ir Centrinės Europos dalyse, Ukrainoje, Kazachstane, Kinijoje, Japonijoje.


Helvetinjärvi.JPG|Paprastųjų svirbelių perimviečių buveinė Suomijos Helvetinjarvio nacionaliniame parke (*Helvetinjärven kansallispuisto*)
Bombycilla_garrulus_MWNH_1285.JPG|Paprastojo svirbelio kiaušinis
Bombycilla_garrulusII.jpg|Paprastasis svirbelis lesantis obuolius
Sidensvans_Bombycilla_garrulus_03.jpg|Paprastojo svirbelio sparnas


## Išvaizda
Paprastieji svirbeliai maždaug paprastojo varnėno dydžio. Nesunkiai atpažįstami iš rusvos spalvos ir kuoduko. Kūno ilgis 18-21 cm, atstumas tarp abiejų išskleistų sparnų galų 32-35 cm, sveria apie 55 g arba nuo 48 g iki 72 g. Kakta raudonai ruda, nugarinė pusė rusvai pilka, antuodegis pilkas. Gerklė ir juostelė nuo snapo iki akies juoda. Ant pakaušio ilgas kuodas, kurį jis dažnai pašiaušia. Plunksnos minkštos, šviesiai rusvos spalvos. Sparnų plunksnos juodos su baltomis ir geltonomis dėmėmis. Sparno plunksnų viršūnėlėse - mažučiai ryškiai raudoni „pakabukai“. Uodegos galas juodas, o jos gale ryški geltona juostelė. Snapas ir kojos juodos. Patelės nugarinė dalis pilkšva, juoda dėmė ant gerklės mažesnė. Jauniklių apdaras ne toks ryškus, ant galvos nėra juodos spalvos, o kojos rausvos.

## Elgsena
Rusijos Federacijoje jie peri maždaug tarp 60° ir 67° platumų. Skandinavijoje šiauriausios jų perimvietės iki 70 šiaurinės paralelės, o Suomijoje ir Švedijoje piečiausiai iki 62°-63° platumų.

Lizdą suka eglėje arba pušyje. Jo statybai naudoja samanas, kerpes ir sausas eglių šakeles, o jį iškloja kedenėmis, šiaudais, plaukais ir plunksnomis. Paprastieji svirbeliai peri gegužės - birželio mėnesiais, dėdami 4–6 kiaušinius, juos peri tik patelė 14 dienų. Išsiritę jaunikle lizde išbūna 15–19 dienų.

## Mityba
Daugiausia lesa uogas, vaisius, sėklas, bet perėjimo sezonu ir vabzdžius, bestuburius.

Maitindamiesi ant žemės šuoliuoja arba krypuodami žingsniuoja.

## Paplitimas Lietuvoje
Lietuvoje dažnas traukimo metu. Kadangi pas mus žiemoti atskrenda iš šiauresnių nei Lietuva regionų - laikomi šiaurinių kraštų paukščiais. Laikosi būreliais. Iš šiaurinių Europos kraštų į Lietuvą rudenį atskridę ir pasilikę žiemoti paprastieji svirbeliai lesa uogas ir vaisius, įskaitant - šermukšnių obuolėlius, Zyboldo obelų (*Malus sieboldii*) vaisius, gudobelių, putinų, paprastųjų amalų ir kitų augalų uogeles ir vaisius.

Lietuvoje perintys neužfiksuoti.


Bohemian_Wax_Wing.jpg|Paprastasis svirbelis
Cynffon_Sidan_Bombycilla_garrulus.jpg|Paprastasis svirbelis
Seidenschwaenze.jpg|Paprastųjų svirbelių būrelis lesantis uogas
Bombycilla CR5 4571 (50887966702).jpg|Paprastieji svirbeliai žiemą (Stokholmas)
Bombycilla_garrulus_-Poland_-flock.jpg|Paprastųjų svirbelių būrys medyje (Lenkija)
Būrys svirbelių.jpg|Žiemojančių Lietuvoje paprastųjų svirbelių būrys tupintis ant elektros laidų
Bombycilla garrulus, Novosibirsk 1.jpg|Paprastasis svirbelis (Novosibirskas)
Свиристель кушает.jpg|Paprastasis svirbelis
Citywaxwings.jpg|Paprastųjų svirbelių būrelis ant sniego lesantys uogas
Bohemian Waxwing (Bombycilla garrulus) (5634435663).jpg|*Bombycilla garrulus pallidiceps* porūšis


## Porūšiai
Priklausomai nuo klasifikacijos, išskiriami 2 arba 3 porūšiai. 

***IOC World Bird List*** paukščių rūšių sąrašas, kuris sudaromas tarptautinės ornitologų sąjungos vardu, jos *v11.2* variante išskiriami du porūšiai, ir *Bombycilla garrulus centralasiae* neišskiriamas atskiru porūšiu, bet laikomas *Bombycilla garrulus garrulus* porūšio arba visos jų šiaurinės Euroazijos populiacijos dalimi:
* *Bombycilla garrulus garrulus* (Linnaeus, 1758); savaiminis porūšis Šiaurės Europoje ir Šiaurės Azijoje.
* *Bombycilla garrulus pallidiceps* Reichenow, 1908; savaiminis porūšis vakarinėje Kanadoje ir šiaurinėje bei vakarinėje JAV.

***Birds of the World*** išskiria tris porūšius:
* *Bombycilla garrulus centralasiae* (Poliakov, 1915); peri šiaurinėje Azijoje į rytus nuo Uralo kalnų iki Ochotsko jūros, Beringo jūros ir Didžiojo vandenyno.
* *Bombycilla garrulus garrulus* (Linnaeus, 1758); savaiminis porūšis Šiaurės Europoje.
* *Bombycilla garrulus pallidiceps* Reichenow, 1908; savaiminis porūšis vakarinėje Kanadoje ir šiaurinėje bei vakarinėje JAV.

## Šaltiniai

## Nuorodos
* ebird.org / Bohemian Waxwing ''Bombycilla garrulus'' (*aprašymas apie paprastuosius svirbelius [[Anglų kalba|Anglų k.]]*)
* xeno-canto.org / Bohemian Waxwing · Bombycilla garrulus · (Linnaeus, 1758) (*Paprastųjų svirbelių svirpimo garsų įrašai*)
* birdlife.org / Bohemian Waxwing ''Bombycilla garrulus'' (*Anglų k. aprašymas apie paprastuosius svirbelius*)
* animaldiversity.org / ''Bombycilla garrulus'' Bohemian waxwing (*Anglų k. aprašymas apie paprastuosius svirbelius*)